C 82/28

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2021/C 82/13)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Queso Tetilla” / ”Queixo Tetilla”

EU-nro: PDO-ES-0088-AM02 – 16.9.2020

SAN (X) SMM ( )

1. Nimi

”Queso Tetilla” / ”Queixo Tetilla”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Juusto, joka on valmistettu rubia gallega-, friisiläis- tai ruskea alppikarja -rotuihin kuuluvien lehmien tai niiden risteytyksien maidosta ja jonka valmistusprosessiin kuuluvat seuraavat vaiheet: juustouman valmistaminen, juustouman leikkaaminen, heran poistaminen, mahdollinen juustouman peseminen, muotitus, puristaminen, suolaus ja kypsytys.

Fyysiset ominaisuudet:

— Muoto: kartio, kovera ja kupera

— Paino: 0,5–1,5 kg

— Mitat: Korkeus ylittää pohjan säteen pituuden ja alittaa pohjan halkaisijan pituuden. Enintään: 150 millimetriä (korkeuden ja pohjan halkaisijan osalta). Vähintään: 90 millimetriä (korkeuden ja pohjan halkaisijan osalta). Yli 1 kg painavien juustojen pohjan enimmäismitoissa sallitaan 10 prosentin poikkeama.

Aistinvaraiset ominaisuudet:

— Kuori: Kuori on miellyttävä, ohut ja joustava, sen paksuus on alle 3 millimetriä ja väri vaalean keltainen; luonnollinen, ei hometta. Kaupan pidettävän juuston pinnalla voi olla hometta estävä emulsio, joka on läpinäkyvä ja väritön.

— Juustomassa: Massa on pehmeää, kermaista ja yhtenäistä. Reikiä ei ole, tai niitä on vain vähän, ja ne ovat pienikokoisia ja jakautuneet tasaisesti. Väri on norsunluun valkoinen ja kellertävä.

— Tuoksu: Tuoksu on mieto ja kevyen hapan. Se muistuttaa suurelta osin maitoa, josta juusto on tehty.

— Maku ja aromi: Maitomainen, täyteläinen, kevyen hapan ja suolainen.

Fysikaalis-kemialliset ominaisuudet:

— Rasva-ainepitoisuuden prosentuaalinen osuus kuiva-aineessa: vähintään 45 prosenttia.

— Kuiva-ainepitoisuus: vähintään 45 prosenttia.

— pH-arvo: 5,0–5,5

— Veden prosenttiosuus muussa kuin rasva-aineessa (osuus mitataan kahdeksannen ja viidennentoista päivän välillä juuston valmistumisesta): 66–72 prosenttia.

”Queso Tetilla” on perinteinen, ei-maantieteellinen alkuperänimitys, joka viittaa tuotteelle ominaiseen, naiseen rintaa muistuttavaan muotoon, joka on kuvattu tässä kohdassa esitetyissä fyysisissä ominaispiirteissä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

a) Rehu: Tuotantoalueen niityt ja rehukasvit ovat tärkeä osa karjan ravintoa. Tärkeä merkitys on myös laajoilla laidunmailla (nurmialueita ja pensaskasvillisuutta sisältäviä niittyjä), joilla eläimet laiduntavat vapaina silloin kun olosuhteet sen sallivat. Kasviperäisiä väkirehuja käytetään täydentämään karjan energiantarvetta. Väkirehun valmistuksessa käytettävät raaka-aineet tulevat yksilöidyltä maantieteelliseltä alueelta, saatavuudesta riippuen.

b) Raaka-aineet: Queso Tetilla -juuston valmistuksessa käytetään lehmän maitoa, eläinperäistä juoksetetta ja muita nimenomaisesti tämän juuston valmistukseen hyväksyttyjä juoksetusentsyymejä, maitohappobakteereja Lactococcus lactis subsp. lactis, Lactococcus lactis subsp. cremoris ja mitä tahansa muuta hapatetta, joka ei muuta suojellun juuston ominaispiirteitä ja joka on nimenomaisesti hyväksytty tällä alkuperänimityksellä suojattujen juustojen valmistuksessa, sekä suolaa ja mahdollisesti kalsiumkloridia. Toimivaltainen viranomainen myöntää kyseiset luvat hakijaryhmän pyynnöstä. Toimivaltainen viranomainen voi myöntää luvan uusien juoksetusentsyymien ja maitohappobakteerien käytölle varmistettuaan, että valmiit juustot vastaavat ominaisuuksiltaan Queso Tetilla -juustoa. Suojattujen juustojen valmistuksessa käytetty maito on täysin luonnollinen tuote, joka lypsetään rubia gallega-, friisiläis- tai ruskea alppikarja -rotuihin tai niiden risteytyksiin kuuluvista lehmistä, joita hoidetaan yksilöidyllä maantieteellisellä alueella sijaitsevilla karjatiloilla. Maito ei sisällä ternimaitoa eikä säilöntäaineita. Minkäänlainen prosessointi, joka standardisoi tai muuttaa maidon koostumusta, ei ole sallittua. Muualta kuin rekisteröidyiltä karjatiloilta tulevan maidon ja niiden lehmien maidon, jotka eivät kuulu tuote-eritelmässä mainittuihin rotuihin, sekoittaminen juustossa käytettävään maitoon on kiellettyä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Maidon tuotannon ja esivalmisteluiden sekä juustojen valmistuksen ja kypsytyksen tulee tapahtua kohdassa 4 kuvatulla maantieteellisellä alueella. Näin ollen kaikkien valmistusvaiheiden tulee tapahtua tämän alueen sisällä.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Queso Tetilla -juustoa voidaan pitää kaupan vasta kun sen kuoressa näkyy kypsytykselle ominaiset luonnolliset ulkoiset piirteet.

Kuori muodostaa Queso Tetilla -juuston luonnollisen suojan. Näin ollen Queso Tetilla -juustoa pidetään kaupan ilman keinotekoista pakkausta. Queso Tetilla -juusto voidaan kuitenkin pakata, mutta pakkauksen tulee olla ominaisuuksiltaan sellainen, että se ei muuta millään tavoin tuotteen fyysisiä, aistinvaraisia eikä fysikaalis-kemiallisia piirteitä, jotka on kuvattu kohdassa 3.2. Tarkastusviranomainen valvoo ehtojen noudattamista ennakkotarkastuksella ja myöntää luvan pakkaukselle.

On myös sallittua suojata juusto hometta estävällä läpinäkyvällä ja värittömällä emulsiolla.

Queso Tetilla -juusto lähetetään juustomeijereistä kokonaisena. Yli 0,7 kilogrammaa painavia juustoja voidaan pitää kaupan myös puolikkaina. Siinä tapauksessa lisämerkintöjä on juustossa kaksi kappaletta, yksi tuotteen molemmilla puolilla. Myös muut aitouden todistavat merkinnät ovat kahtena kappaleena, jotta leikkaamisen jälkeen molemmissa puolikkaissa on samat tunnistemerkinnät.

Koska puolikkaina kaupan pidettävien juustojen sisäpuoli jää ilman kuoren luonnollista suojaa, juustot leikataan kuluttajaa varten myyntipisteissä ja juustopuolikkaat on mahdollista suojata läpinäkyvällä elintarvikekelmulla.

Juuston leikkaaminen määräpaikassa varmistaa sen, että tuote on keinotekoiseen muovikelmuun pakattuna niin lyhyen aikaa kuin mahdollista, eikä tuotteen laatu näin ollen muutu.

Juusto voidaan leikata ainoastaan puolikkaiksi, sillä siten tuotteessa säilyy kuluttajalle tunnistettava naisen rinnan muoto.

Kaikenpainoiset Queso Tetilla -juustot voidaan kuitenkin leikata vähittäismyyntipisteissä, jos leikkaaminen tapahtuu kuluttajan edessä myyntihetkellä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

”Queso Tetilla” alkuperänimityksellä suojatuissa juustoissa on oltava kiinnitettynä oma nimitysmerkintä (lisämerkintä), joka takaa tuotteen aitouden. Lisämerkinnässä on kunkin tuotteen yksilöivä aakkosnumeerinen koodi ja suojatun alkuperänimityksen ”Queso Tetilla” jäljempänä esitetty tunnus.

Lisäksi kunkin tuottajan kauppaetiketeissä on oltava selvästi merkintä ”Denominación de Origen Protegida” (suojattu alkuperänimitys) ja nimi ”Queso Tetilla” tai ”Queixo Tetilla” sekä suojatun alkuperänimityksen EU-tunnus.

Jotta voidaan taata tuotteen aitous ja valvoa sen jäljitettävyyttä, aitouden takaavat lisämerkinnät ja kauppaetiketit, joihin on merkitty suojattu alkuperänimitys ”Queso Tetilla”, kiinnitetään tuotteeseen niissä tiloissa, joissa tuote on valmistettu, ja siten, että etikettien uudelleenkäyttö ei ole mahdollista.

Kohdan 3.5 yksityiskohtaisen kuvauksen mukaisesti puolikkaina kaupan pidettävissä juustoissa on kaksi lisämerkintää, yksi tuotteen molemmilla puolilla. Myös muut aitouden todistavat merkinnät ovat kahtena kappaleena, jotta leikkaamisen jälkeen molemmissa puolikkaissa on samat tunnistemerkinnät.

4. Maantieteellisen alueen tarkka rajaus

Maantieteellinen alue, jolla maito tuotetaan ja juustot, joilla on suojattu alkuperänimitys ”Queso Tetilla”, valmistetaan, käsittää koko Galician itsehallintoalueen.

5. Yhteys maantieteelliseen alueeseen

Maantieteellisen alueen erityisyys

Galician maisemaan kuuluvat matalat vuoret, ja aluetta halkoo tiheä jokiverkosto. Tämä vuoristomaa ja vallitseva Atlantin ilmasto, johon kuuluvat runsaat sateet, on suotuisa sekä luonnollisten että viljeltyjen laidunalueiden kehittymiselle, ja alue tuottaa runsaasti rehu- ja maatalouskasveja. Maaperän tuottavuus on edistänyt laajan karjankasvatustoiminnan kehittymistä ja sen myötä myös runsaan maitotuoteteollisuuden kehittymistä.

On myös hyvä nostaa esiin inhimilliset tekijät, joihin kuuluvat yhä perinteisin menetelmin maitoa tuottavat perhetilat ja juustonvalmistuksen vuosisatoja vanhat käytänteet, jotka on mukautettu nykyaikaisen teknologian kehitykseen ja lakisääteisiin hygienia- ja elintarviketurvallisuusvaatimuksiin.

Tuotteen erityisyys

Queso Tetilla -juusto on yksi niistä laajaan galicialaiseen kulinaristiseen tuoteperheeseen kuuluvista tuotteista, jotka yhdistetään kiinteimmin tähän alueeseen.

”Queso Tetilla” on pehmeä juusto, jonka selkeimmät aistinvaraiset ominaisuudet ovat täyteläisyys, pehmeä maitomainen tuoksu, kevyen hapan ja suolainen maku sekä maitomainen, voinen aromi. Yhdessä nämä ominaisuudet tuovat mieleen maidon, josta juusto on tehty. Juusto on erittäin liukoista ja helposti sulavaa.

Juuston selkeän omintakeinen, naisen rintaa muistuttava muoto, josta juusto saa nimensä, auttaa kuluttajaa tunnistamaan Queso Tetilla -juuston muiden juustojen joukosta.

Syy-seuraussuhde, joka yhdistää maantieteellisen alueen tuotteen ominaisuuksiin

Tälle suotuisalle maantieteelliselle alueelle on kehittynyt laajoja ja ensiluokkaisia laidun- ja nurmialueita, joiden hyötykäyttö on lisääntynyt viimeisten kahdenkymmenen vuoden aikana. Nurmirehun suuri osuus galicialaisen lypsykarjan ravinnossa ja ravintoon kuuluvat kasvilajit, etenkin palkokasvien suuri määrä, vaikuttavat maidon koostumukseen sekä kypsytetyn juuston aistinvaraisiin ja ravitsemuksellisiin ominaisuuksiin. Ravinnon vaikutus näkyy etenkin juuston täyteläisyydessä sekä juustomassan ja kuoren värissä.

Lisäksi maito tuotetaan perhetiloilla, jotka harjoittavat maltillista karjankasvatusta. Tilat ovat luonteeltaan sellaisia, että niillä tuotettu maito sopii ominaisuuksiltaan tämän juuston valmistukseen.

Perinteiset valmistusmenetelmät, joihin vaikuttavat ratkaisevasti alueen tuottajien runsas taitotieto ja pitkät perinteet juuston valmistuksessa ja joihin kuuluu lyhyt kypsymisaika, antavat juustolle sille luonteenomaisen täyteläisen ja lempeän maun.

Lisäksi kuluttajat tunnistavat heti tuotteen ainutlaatuisen muodon, joka muistuttaa naisen rintaa. Muoto saadaan aikaan muotittamalla ja puristamalla. Kuluttajat myös yhdistävät muodon suoraan juuston galicialaiseen alkuperään, sillä tätä ainutlaatuista juustoa valmistettiin ainoastaan tällä alueella jo ennen kuin siihen viitattiin kirjallisesti ensimmäistä kertaa 1700-luvulla. Sen jälkeen eli 1800-luvusta lähtien tähän juustoon on lukuisia viittauksia yleisessä, tieteellisessä, teknisessä ja ruoka-aiheisessa kirjallisuudessa. Kansainvälisestä maineesta kertoo maininta teoksessa O’Shea’s Guide to Spain and Portugal (Lontoo, 1889), joka suosittelee lämpimästi matkailijoita maistamaan ja nauttimaan ”omintakeista galicialaista queso de teta -juustoa, joka on keskeinen osa galicialaista ruokakulttuuria”.

Tuote-eritelmän julkaisutiedot

(asetuksen 6 artiklan 1 kohdan toinen alakohta)

https://mediorural.xunta.gal/sites/default/files/produtos/en-tramitacion/QuesoTetillaPliego-condiciones-febrero_2020_final.pdf

(1) EUVL L 179, 19.6.2014, s. 17.